Návrh ROZHODNUTIE RADY o pozícii, ktorú má Únia zaujať v administratívnom výbore Európskej hospodárskej komisie Organizácie Spojených národov k návrhu predpisu o jednotných ustanoveniach týkajúcich sa recyklovateľnosti motorových vozidiel /* COM/2013/0697 final - 2013/0336 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie spojených národov (ďalej len „EHK OSN“) vypracúva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami a so systémami používanými v takýchto vozidlách medzi zmluvnými stranami revidovanej dohody z roku 1958 a zabezpečiť, aby takéto vozidlá a systémy ponúkali vysokú úroveň bezpečnosti a ochrany životného prostredia. EHK OSN nedávno dokončila návrh predpisu o jednotných ustanoveniach týkajúcich sa recyklovateľnosti motorových vozidiel. Cieľom tohto návrhu je stanoviť súbor požiadaviek na recyklovateľnosť, opätovné využitie a zužitkovanie vozidiel po dobe životnosti, ich súčiastok a vybavenia, ktorý zaistí efektívne využívanie zdrojov a lepšiu ochranu životného prostredia. Cieľom tohto návrhu je vymedziť pozíciu Únie k uvedenému návrhu predpisu EHK OSN o jednotných ustanoveniach týkajúcich sa recyklovateľnosti motorových vozidiel a následne zabezpečiť, aby Únia zastúpená Komisiou hlasovala v prospech tohto návrhu. · Všeobecný kontext Technické požiadavky na typové schválenie motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť ich súčiastok a vybavenia sú v súčasnosti, pokiaľ ide o vozidlá kategórie M1 a N1, stanovené v smernici 2005/64/ES[1]. V súlade so smernicou 2000/53/ES[2] sa prijali vhodné opatrenia na zabezpečenie toho, že typovo schválené vozidlá kategórie M1 a kategórie N1 môžu byť uvedené na trh len vtedy, ak sú opätovne využiteľné a/alebo recyklovateľné minimálne z 85 % hmotnosti vozidla a opätovne využiteľné a/alebo zužitkovateľné minimálne z 95 % hmotnosti vozidla. Prijatie návrhu predpisu EHK OSN o jednotných ustanoveniach týkajúcich sa recyklovateľnosti motorových vozidiel, by predstavovalo dôležitý krok vpred v súvislosti s technickou harmonizáciou, harmonizáciou trhu a odstránením možných prekážok obchodu v oblasti recyklácie, opätovného použitia a zužitkovania súčiastok, vybavenia a zariadenia z vozidiel po dobe životnosti, keďže členské štáty v rámci EÚ môžu text predpisu prebrať ako referenciu pri vytváraní vlastných vnútroštátnych právnych predpisov. Z tohto dôvodu sa predpokladá, že Únia bude hlasovať v prospech uvedeného návrhu predpisu EHK OSN o jednotných ustanoveniach týkajúcich sa recyklovateľnosti motorových vozidiel, aby sa zaistila existencia spoločných harmonizovaných požiadaviek na medzinárodnej úrovni, ktoré uľahčia medzinárodný obchod. Európske spoločnosti sa tak budú riadiť len jedným súborom požiadaviek uznávaných na celom svete, t. j. v krajinách, ktoré sú zmluvnými stranami revidovanej dohody EHK OSN z roku 1958. · Existujúce ustanovenia v oblasti návrhu Požiadavky na typové schválenie motorových vozidiel týkajúce sa ich opätovnej využiteľnosti, recyklovateľnosti a zužitkovateľnosti upravuje v súčasnosti na úrovni EÚ smernica 2005/64/ES. Smernica 2005/64/ES vychádza zo smernice 2000/53/ES, ktorá stanovuje technické požiadavky pre vozidlá po dobe životnosti. Obe smernice EÚ poskytujú právny základ pre harmonizáciu požiadaviek pre vozidlá po dobe životnosti na úrovni EÚ. V súčasnosti neexistujú právne predpisy EHK OSN zaisťujúce harmonizáciu na medzinárodnej úrovni. · Súlad s ostatnými politikami a cieľmi Únie Návrh je v súlade s cieľmi smerníc 2005/64/ES a 2000/53/ES, a je preto v súlade s cieľmi EÚ v oblasti zdravia, bezpečnosti a životného prostredia a s cieľom EÚ zabezpečiť vysokú úroveň ochrany životného prostredia na celom území Únie. Návrh je navyše v súlade s rámcovou smernicou 2007/46/ES[3] a s cieľom dosiahnuť pokrok v oblasti medzinárodnej harmonizácie predpisov týkajúcich sa typového schválenia motorových vozidiel. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU · Konzultácie so zainteresovanými stranami Pri príprave návrhu mala Európska komisia zastúpenie v pracovnej skupine EHK OSN pre znečistenie a energetiku (Working Group on Pollution and Energy - GRPE), v ktorej sa stretávali zástupcovia zúčastnených strán a členských štátov, a ktorá uskutočňovala bilaterálne konzultácie so zúčastnenými stranami a ich organizáciami. V priebehu prípravy nového predpisu sa o kľúčových aspektoch textu rokovalo počas 63., 64. a 65. zasadnutia pracovnej skupiny pre znečistenie a energetiku. · Posúdenie vplyvu Ustanovenia predpisu EHK OSN o jednotných ustanoveniach týkajúcich sa recyklovateľnosti motorových vozidiel sa v plnej miere opierajú o požiadavky a ustanoveniach smerníc 2005/64/ES a 2000/53/ES a možno ich považovať za doplnkové k rámcovej smernici 2007/46/ES o typovom schválení motorových vozidiel. 3. PRÁVNE PRVKY NÁVRHU · Zhrnutie navrhovaného opatrenia Návrh umožní Únii zastúpenej Komisiou hlasovať v prospech uvedeného predpisu EHK OSN o jednotných ustanoveniach týkajúcich sa recyklovateľnosti motorových vozidiel. · Právny základ Právnym základom je vzhľadom na cieľ a obsah nariadenia Rady článok 114 a článok 218 ods. 9 ZFEÚ. Postup prijatia rozhodnutia Rady je postup stanovený v článku 4 ods. 2 rozhodnutia Rady 97/836/EÚ. · Zásada subsidiarity Smernica 2000/53/ES stanovuje technické požiadavky na recyklovateľnosť, opätovnú využiteľnosť a zužitkovateľnosť vozidiel po dobe životnosti. Smernica 2005/64/ES okrem toho stanovuje požiadavky na typové schválenie motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť a ponecháva na rozhodnutí členských štátov rozhodnutie o konkrétnych opatreniach, ktoré sa majú prijať s cieľom splniť uvedené požiadavky. V tejto súvislosti môže recyklovateľnosť motorových vozidiel a nakladanie s vozidlami po dobe životnosti zohrávať zásadnú úlohu pri posilňovaní cieľov EÚ súvisiacich s ochranou zdravia, bezpečnosťou a ochranou životného prostredia a napomôcť tak realizáciu cieľa EÚ zaistiť vysokú úroveň ochrany životného prostredia na celom území Únie. Vzhľadom na uvedené skutočnosti a v súlade so zásadou subsidiarity je vhodné, aby EÚ hlasovala v prospech predpisu EHK OSN o jednotných ustanoveniach týkajúcich sa recyklovateľnosti motorových vozidiel a súčasne rešpektovala možnosť členských štátov rozhodnúť sa, či by sa mal uvedený predpis uplatňovať na ich príslušnej vnútroštátnej úrovni pri povinnom typovom schválení motorových vozidiel s ohľadom na ich recyklovateľnosť alebo na iné účely. Bez toho, aby tým bola dotknutá možnosť členských štátov rozhodovať v rozsahu svojich právomocí, sa však základné pravidlá dohody z roku 1958 uplatňujú na EÚ ako celok a rovnako aj na všetky členské štáty. Návrh preto spĺňa zásadu subsidiarity. · Zásada proporcionality Návrh je v súlade s princípom proporcionality, pretože nepresahuje rámec toho, čo je potrebné na dosiahnutie cieľov na zabezpečenie riadneho fungovania vnútorného trhu, pričom zároveň poskytuje vysokú úroveň ochrany životného prostredia. · Výber nástrojov Navrhovaný nástroj: rozhodnutie Rady. Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 218 ods. 9 ZFEÚ. 4. VPLYV NA ROZPOČET Návrh nemá žiadny vplyv na rozpočet Únie. 2013/0336 (NLE) Návrh ROZHODNUTIE RADY o pozícii, ktorú má Únia zaujať v administratívnom výbore Európskej hospodárskej komisie Organizácie Spojených národov k návrhu predpisu o jednotných ustanoveniach týkajúcich sa recyklovateľnosti motorových vozidiel RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9, so zreteľom na návrh Európskej komisie, keďže: (1) Rozhodnutím Rady 97/836/ES[4] Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov („revidovaná dohoda z roku 1958“). (2) Štandardizované požiadavky návrhu predpisu EHK OSN o jednotných ustanoveniach týkajúcich sa recyklovateľnosti motorových vozidiel[5] sú určené na odstránenie technických prekážok obchodu s vozidlami po dobe životnosti, ktoré sú určené na recykláciu, opätovné využitie a zužitkovanie ich vybavenia a súčiastok, medzi zmluvnými stranami revidovanej dohody z roku 1958 a zaistenie toho, aby uvedené systémy zaručovali vysokú úroveň výkonnosti a ochrany životného prostredia. (3) Je vhodné určiť stanovisko, ktorá sa má v mene Únie zaujať v administratívnom výbore revidovanej dohody z roku 1958, pokiaľ ide o prijatie návrhu predpisu EHK OSN, SA ROZHODLA TAKTO: Jediný článok Pozíciu, ktorú má zaujať Únia zastúpená Komisiou v administratívnom výbore revidovanej dohody z roku 1958, je hlasovanie v prospech návrhu predpisu EHK OSN o jednotných ustanoveniach týkajúcich sa recyklovateľnosti motorových vozidiel, tak ako sa uvádza v dokumente ECE TRANS/ WP.29/2013/125. . V Bruseli Za Radu [1] Smernica Európskeho parlamentu a Rady 2005/64/ES z 26. októbra 2005 o typovom schválení motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť, ktorou sa mení a dopĺňa smernica Rady 70/156/EHS (Ú. v. EÚ L 310, 25.11.2005, s. 10). [2] Smernica Európskeho parlamentu a Rady 2000/53/ES z 18. septembra 2000 o vozidlách po dobe životnosti (Ú. v. ES L 269, 21.10.2000, s. 34). [3] Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (Ú. v. EÚ L 263, 9.10.2007, s. 1). [4] Ú. v. EÚ L 346, 17.12.1997, s. 78. [5] Dokument EHK OSN ECE TRANS/WP.29/2013/125.